SIR শুনানির নোটিস ঘিরে উত্তেজনা, BDO অফিসে ভাঙচুর!

উত্তর দিনাজপুর: SIR-এর (Special Intensive Revision) শুনানির নোটিস জারি হওয়াকে কেন্দ্র করে তীব্র উত্তেজনা ছড়াল উত্তর দিনাজপুরের (Uttar Dinajpur) চাকুলিয়া (Chakulia) এলাকায়। অভিযোগ, বিক্ষোভ চলাকালীন চাকুলিয়া বিডিও অফিসে ভাঙচুর চালানো হয়। পরিস্থিতি সামাল দিতে বিশাল পুলিশ বাহিনী মোতায়েন করা হলেও বেগ পেতে হয় পুলিশকে। ঘটনায় চাকুলিয়া থানার আইসি জখম হয়েছেন বলে জানা গিয়েছে। ইসলামপুর পুলিশ জেলা-সহ পার্শ্ববর্তী সব থানায় হাই এলার্ট জারি করা হয়েছে।

জানা যাচ্ছে, প্রথম দফার শুনানির পর আইনি ত্রুটির কারণে চাকুলিয়া এলাকায় ফের বহু ভোটারের নামে নতুন করে শুনানির নোটিস পাঠিয়েছে নির্বাচন কমিশন। এই নিয়েই সাধারণ ভোটারদের মধ্যে হয়রানির আশঙ্কা তৈরি হয়।

আরও পড়ুন: বাবার মদ্যপানে আপত্তি! আত্মঘাতী ছেলে, অনুশোচনায় মৃত্যু বৃদ্ধেরও

এ দিন সকাল থেকেই চাকুলিয়া ব্লকের কাহাটা এলাকায় রাজ্য সড়ক অবরোধ করে বিক্ষোভ দেখান স্থানীয়রা। কিছু সময় যান চলাচল ব্যাহত হয়। পরিস্থিতি উত্তপ্ত হতেই বিডিও অফিসে ভাঙচুরের অভিযোগ ওঠে।

কাহাটা ছাড়াও বেহরিয়া ও শিরসী ভুইধর এলাকাতেও একই দাবিতে বিক্ষোভ হয়। পুলিশ পরিস্থিতি নিয়ন্ত্রণে আনলেও এলাকায় এখনও উত্তেজনা রয়েছে। এক বিক্ষোভকারী জানান, ‘AI দিয়ে কেন আমাদের তথ্য যাচাই করা হচ্ছে? কমিশনের নির্দেশ মানা হচ্ছে না, গ্রামের মানুষকে অযথা হিয়ারিংয়ে ডাকা হচ্ছে।’